《角招 丹阳隐公桥吊张将军国梁，同梦轩师赋》
清代·冯煦

下空昼。归帆乍掩，危桥野鸟僝僽。断垣波外瘦。废塔暝烟，犹挂疏柳。

将军去后。早恨咽、樵童渔叟。一角孤云渺渺，带丛笛不胜悲，向城阴回首。

知否。大招赋又。虫沙甚处，遗怨归横岫。暗苔寒碧透。

断甲埋沙，哀笳催堠。家山似旧。忍客里、来浇尊酒。

谱入神弦共奏。怕斜日、拂灵旂，黄昏骤。

作者简介：冯煦（1842～1927）原名冯熙，字梦华，号蒿庵，晚号蒿叟、蒿隐。江苏金坛五叶人。少好词赋，有江南才子之称。光绪八年(1882) 举人，光绪十二年（1886）进士，授翰林院编修。历官安徽凤府知府、四川按察使和安徽巡抚。辛亥革命后，寓居上海，以遗老自居。曾创立义赈协会，承办江淮赈务，参与纂修《江南通志》。冯煦工诗、词、骈文，尤以词名，著有《蒿庵类稿》等。